Број на Службен весник: 10/2020

Датум на објава на Службен весник: 16.01.2020

**МИНИСТЕРСТВО ЗА ПРАВДА**

Врз основа на член 161 став (5) од Законот за извршување на санкциите („Службен весник на Република Северна Македонија“ бр. 99/19 и 220/19), министерот за правда донесе

ПРАВИЛНИК ЗА НОРМАТИВИТЕ ЗА ПОДГОТВУВАЊЕ НА ХРАНА НА ОСУДЕНИТЕ ЛИЦА ВО КАЗНЕНО-ПОПРАВНИТЕ УСТАНОВИ

**Член 1**

Со овој правилник се пропишуваат нормaтивите за подготвување на храна на осудените лица во казнено-поправните установи.

**Член 2**

На осудените лица им се загарантирани по три оброци дневно. Осудените лица кои работат, добиваат и дополнителен оброк - топол или ладен, според Табела бр.1 која е дадена во прилог и е составен дел на овој правилник.

На осудените лица во секое време им се обезбедува пристап до вода за пиење. Здравствената исправност на водата одговара на нормативите за вода за пиење утврдени според посебни прописи.

**Член 3**

Дневните оброци на осудените лица го содржат препорачаниот дневен внес на енергија и внес на хранливи материи според нивните прехрамбени потреби и навики. Менито за осудените лица се планира врз основа на прехранбените нормативи и препорачаниот дневен внес на енергија и внес на хранливи материи, а зависи од полот, возраста и видот на физичка активност, согласно Табела  бр. 2 која е дадена во прилог и е составен дел на овој правилник.

**Член 4**

Менито се одобрува од страна на директорот на установата, а го составува комисија составена од: лекар или друг здравствен работник, готвач и вработениот кој ја извршува набавката на храна.

Комисијата од став 1 на овој член, ја составува листата на јадења 15 дена однапред така што во една седмица не е предвидено ист вид на јадење три пати.

На осудените лица не им се дава два дена едно по друго истоврсна храна.

Храната предвидена според листата на јадења е разновидна и е вкусно подготвена од различни прехранбени продукти. Нутритивните својства на храната треба да ја рефлектира возраста, здравствената состојба, физичката кондиција, природата на нивната работа, како и културните и религиозните навики на осудените лица.

**Член 5**

Начинот и времето на делењето на оброците се определува според куќниот ред на установата.

Осудените лица користат стандарден прибор за јадење. Материјалот од кој е изработен приборот за јадење ги задоволува стандардите за безбедност на храната.

Чиниите во кои се послужува храната ги задоволуваат стандардите за безбедност на храната.

**Член 6**

На осуденото лице кое од оправдани причини не било присутно на послужувањето на оброкот, му се обезбедува оброк со енергетска вредност според прописите за послужување на оброк надвор од времето на послужување.

**Член 7**

На осуденото лице кое се спроведува или преместува или патува поради извршување на определени работни задачи или за користење на годишен одмор, односно отсуство, му се обезбедува сува храна или пари за набавка на храна.

**Член 8**

Ако храната не одговара на прописите или не одговара на научните сознанија или не е вкусно подготвена нема да се послужи, а на осудените лица им се обезбедува замена на оброкот.

**Член 9**

Поради обезбедување на хигиената на кујната, магацините за храна, чиниите и приборот за јадење, како и хигиената на вработените и осудените лица на кои им се распоредени работни задачи во подготовката и послужувањето на храната, како и за валидноста на нивните санитарни книшки, од страна на лекар или лице овластено од директорот на установата прави контрола најмалку два пати неделно.

Забележаните неправилности во текот на прегледот се запишуваат во книга за надзор на хигиената.

Од страна на директорот на установата се преземаат мерки за отстранување на недостатоците и неправилностите кои се запишани во книгата за надзор на хигиената.

**Член 10**

Контролната книга и книгата за надзор на хигиената се достапни на надлежните тела за надзор.

**Член 11**

Санитарно - хигиенските услови за подготвувањето на храната и спроведувањето на стандардите за безбедност на храната во објектите каде се подготвува храната се спроведуваат според утврдени посебни прописи.

**Член 12**

Со денот на влегувањето во сила на овој правилник престанува да важи Правилникот за нормативите за подготвување на храна на осудените лица (,,Службен весник на Република Македонија “ бр.46/09).

**Член 13**

Овој правилник влегува во сила наредниот ден од денот на објавувањето во ,,Службен весник на Република Северна Македонија “.

|  |  |  |
| --- | --- | --- |
| Бр. 01-312/1 |  |  |
| 16 јануари 2020 година |  | Министер за правда, |
| Скопје |  | д - р**Рената Дескоска**, с.р. |

